Төсөл

**ЦАХИМ ТЕНДЕР ШАЛГАРУУЛАЛТЫН ЖУРАМ**

**Нэг. Нийтлэг үндэслэл**

* 1. Энэхүү журмын зорилго нь төрийн болон орон нутгийн өмчийн хөрөнгөөр бараа, ажил, үйлчилгээ худалдан авах ажиллагааг Засгийн газрын худалдан авах ажиллагааны цахим систем /цаашид “систем” гэх/ ашиглан зохион байгуулах, түүний хэрэгжилтийг хангахтай холбогдох харилцааг зохицуулахад оршино.
  2. Захиалагч тендерийн урилга, үр дүнг олон нийтэд зарлан мэдээлэх, цахим системд оролцогч талуудыг бүртгэх, сонирхсон этгээдэд тендерийн баримт бичгийг түгээх, цахим тендерт оролцогчийн хураамж төлөх, тендерийн нээлт хийх, тендерт оролцогчдын чадавхитай холбоотой зарим мэдээллийг хянан үзэхдээ системийг ашиглана.
  3. Систем нь www.tender.gov.mn хаягтай байна.
  4. Системийг хэрэглэгч нь Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хууль /цаашид “хууль” гэх/-д заасан журам болон худалдан авах ажиллагааны мэргэжлийн байгууллагаас гаргасан аргачлал, зааварчилгааны дагуу ашиглана.
  5. Худалдан авах ажиллагааны мэргэжлийн байгууллага /цаашид “мэргэжлийн байгууллага” гэх/ нь системийн хэвийн үйл ажиллагааг хариуцан ажиллана.

**Хоёр. Захиалагч байгууллага болон тендерт оролцогчийг системд бүртгэх**

2.1.

* 1. Захиалагч цахим тендер шалгаруулалтыг зохион байгуулахдаа системд бүртгүүлж, нэвтрэх эрх авна.

2.1.1. Захиалагч нь системд нэвтрэх эрх авах хүсэлтээ албан бичгээр гаргаж, байгууллагын улсын бүртгэлийн гэрчилгээний хуулбарын хамт мэргэжлийн байгууллагад хүргүүлнэ.

2.1.2. Системд нэвтрэх эрх авах ажилтан нь системийн бүртгэлийн хэсэг дэх шаардлагатай мэдээллийг үнэн зөв, бүрэн бөглөнө.

2.1.3. Мэргэжлийн байгууллага захиалагчийн хүсэлтийг хянан, ажлын 3 хоногт багтаан системд бүртгэж, хариуцсан ажилтанд нэвтрэх эрхийг олгоно.

2.1.4. Системд нэвтрэх эрх авсан ажилтан нь өөрчлөгдсөн тохиолдолд энэ тухай мэргэжлийн байгууллагад ажлын 5 хоногт багтаан мэдэгдэнэ.

2.1.5. Шинээр томилогдсон ажилтан энэ журмын 2.1.1 болон 2.1.2-т заасны дагуу нэвтрэх эрх шинээр авна.

2.2. Цахим тендер шалгаруулалтад оролцохыг сонирхогч этгээд системд нэвтрэх эрх, тоон гарын үсэг авна.

2.2.1. Тендерт оролцохыг сонирхогч этгээд нь системд нэвтрэх эрх авах хүсэлтээ мэргэжлийн байгууллагад хүргүүлэх бөгөөд дараах материалыг хавсаргасан байна. Үүнд:

* + - 1. . Аж ахуйн нэгжийн гэрчилгээний хуулбар /зөвлөх хувь хүн иргэний үнэмлэхний хуулбар/,
      2. Тусгай зөвшөөрлийн хуулбар /хэрэв шаардлагатай бол/,
      3. Аж ахуйн нэгжийг төлөөлөх эрх бүхий этгээдийн иргэний үнэмлэхний хуулбар,
      4. Хариуцах ажилтны мэдээлэл,
      5. Харилцах утас,
      6. Хаяг.

2.2.2. Системд нэвтрэх эрх авах ажилтан нь системийн бүртгэлийн хэсэг дэх шаардлагатай мэдээллийг үнэн зөв, бүрэн бөглөнө.

2.2.3. Мэргэжлийн байгууллага тендер шалгаруулалтад оролцохыг сонирхогч этгээдийн хүсэлтийг хянан, ажлын 3 хоногт багтаан системд бүртгэж нэвтрэх эрхийг хариуцсан ажилтанд олгоно.

2.2.4. Тендерт оролцогч нь тендер шалгаруулалтад оролцохдоо Үндэсний тоон гарын үсгийг ашиглах бөгөөд Харилцаа холбооны асуудал эрхэлсэн төрийн захиргааны байгууллагаас олгосон нийтийн түлхүүрийн дэд бүтцийн тусгай зөвшөөрөл эзэмшигч эрх бүхий аж ахуйн нэгжээс холбогдох журмын дагуу авна.

2.2.5. Тоон гарын үсгийн аюулгүй байдал, ашиглалттай холбогдох харилцааг энэхүү журмаар зохицуулахгүй.

**Гурав. Цахим тендер шалгаруулалтыг зохион**

**байгуулах, түүнд оролцох**

3.1. Захиалагч системийг ашиглан тендер шалгаруулалтыг дараах журмын дагуу зохион байгуулна.

3.1.1. Захиалагч системд нэвтрэх эрхийг энэхүү журмын 2 дугаар зүйлд заасны дагуу авна.

3.1.2. Захиалагч үнэлгээний хороо томилсон тушаалыг цахим системд бүртгүүлсэнээр цахим тендер шалгаруулалтыг зохион байгуулах эрх үүснэ.

3.1.3. Үнэлгээний хороо тендерийн баримт бичгийг боловсруулж, захиалагчаар батлуулсаны дараа тендер шалгаруулалтын урилга, тендерийн баримт бичгийг системд нийтэлнэ.

3.1.4. Тендерийн урилгыг зарлан мэдээлсэн огноог системд нийтэлсэн өдрөөр тооцно. Захиалагч системд нийтэлсэн урилгын огноо, бүртгэлийн дугаарыг хуулийн 21.1-д заасны дагуу өдөр тутмын сонинд нийтэлсэн тендерийн заавал урилгад дурьдана.

3.1.5. Үнэлгээний хорооны нарийн бичгийн дарга системд тендер шалгаруулалтын урилга, тендерийн баримт бичгийг үнэн, зөв оруулна.

3.1.6. Цахим тендер шалгаруулалтын урилгад заасан тендер хүлээн авах эцсийн хугацаа нь системийн серверийн цагаар тооцогдох бөгөөд хугацаа хоцорсон тендерийг хүлээж авахгүй.

3.1.7. Цахим тендер шалгаруулалт хүлээж авах эцсийн хугацаа дуусахад үнэлгээний хороо системийг ашиглан хуулийн 26.1 дэх хэсэгт заасны дагуу тендерийн нээлтийг хийнэ. Цахим тендер шалгаруулалтын нээлт хийсэн даруй хуулийн 26.3-д заасан мэдээлэл олон нийтэд нээлттэй болно.

3.1.8. Үнэлгээний хороо цахим тендер шалгаруулалтын үнэлгээг хууль, холбогдох журам, зааврын дагуу хийнэ.

3.1.9. Цахим тендер шалгаруулалтад оролцогч санхүүгийн тайланг өөрийн тендертээ хавсарган ирүүлэх шаардлагагүй.

3.1.10. Үнэлгээний хорооны гишүүд тендер шалгаруулалтын үнэлгээг хийхдээ системээр дамжуулан тендерт оролцогчдын чадавхитай холбоотой мэдээллийг хянан үзнэ.

3.1.11. Цахим тендер шалгаруулалтад оролцохыг сонирхогч этгээд нь тендерийн баримт бичигтэй холбоотой тодруулгыг цахим хэлбэрээр системээр илгээнэ. Тодруулгын хариуг системийн тендерийн баримт бичгийн тодруулга хэсэгт эх сурвалжийг дурьдалгүйгээр байршуулна. Захиалагч шаардлагатай бол тендер хүлээж авах хугацааг сунгана.

3.1.12. Үнэлгээний хорооны нарийн бичгийн дарга гэрээ байгуулсан өдөрт багтаан тендер шалгаруулалтын үр дүнг системд нийтлэх үүрэгтэй.

3.2. Цахим тендер шалгаруулалтад оролцогч нь системд нэвтрэх эрх, тоон гарын үсгийг энэ журмын 2 дугаар зүйлд заасны дагуу авсан байна.

3.2.1. Цахим тендерийн баримт бичгийг цахим шуудан /имэйл хаяг/-гийн хаягаа бүртгүүлж, үнэ төлбөргүй татаж авна.

3.2.2. Цахим тендер шалгаруулалтад оролцохыг сонирхогч этгээд хуулийн 22.2 дахь хэсэгт заасны дагуу энэхүү журмын 5.2-т заасан хураамжийг төлсний үндсэн дээр оролцох эрхтэй болно.

3.2.3. Цахим тендер шалгаруулалтад оролцохыг сонирхогч этгээд тендерийн баримт бичигт заасны дагуу өөрийн тендерийг боловсруулан, электрон хэлбэрээр буюу “pdf” форматад гаргацтай, тод хөрвүүлэн, тендер хүлээн авах эцсийн хугацаанаас өмнө илгээнэ.

3.2.4. Тендерт оролцогч нь систем дэх тендерийн маягтыг бүрэн бөглөж илгээх бөгөөд илгээсэн тендерийн маягтын мэдээлэлтэй зөрсөн тохиолдолд систем дэх мэдээллийг баримтлана.

3.2.5. Цахим тендер шалгаруулалтад оролцохыг сонирхогч этгээд нь түншлэлээр оролцох бол системээр дамжуулан түншлэлийн гэрээг байгуулан оролцоно. Системээр түншлэлийн гэрээ байгуулаагүй эсвэл өөр хэлбэрээр ирүүлсэн түншлэлийн гэрээг хүлээн зөвшөөрөхгүй бөгөөд тухайн тендерээс татгалзах үндэслэл болно.

3.2.6. Цахим тендер хүлээж авах эцсийн хугацаа дуусахаас өмнө тендерт оролцогч илгээсэн тендертээ засвар, нэмэлт, өөрчлөлт оруулах, буцаан авах эрхтэй. Хэрэв тендерт оролцогч илгээсэн тендерээ буцаан авсан тохиолдолд цахим тендерт оролцох хураамжийг буцаан олгохгүй.

3.3. Цахим тендерт оролцогчийн илгээсэн баримт бичиг нууц үгтэйн улмаас нээгдэхгүй буюу уншигдахгүй тохиолдолд үнэлгээнд харгалзан үзэхгүй бөгөөд захиалагч тухайн тендерээс татгалзана.

3.4. Хуулийн 5.1.21-д заасан этгээд цахим тендерт оролцоход энэ журмын 3.1.10, 4.4 дахь хэсэг хамаарахгүй.

**Дөрөв. Цахим тендерийн баталгаа**

4.1. Цахим тендерийн баталгаа гаргагч арилжааны банк, Засгийн газрын бондоор баталгаа гаргагч эрх бүхий байгууллага нь мэргэжлийн байгууллагатай байгуулсан гэрээнд заасны дагуу цахим тендерийн баталгааг гаргана.

4.2. Цахим тендерийн баталгаа гаргагч арилжааны банк, Засгийн газрын бондоор баталгаа гаргагч эрх бүхий байгууллага нь тендерт оролцогчийн гаргасан цахим тендерийн баталгааны дугаар, мөнгөн дүн, хүчинтэй байх хугацаа, баталгаа гаргасан салбарын хаяг, байршил, хариуцсан ажилтаны мэдээллийг цахим системд илгээнэ.

4.3. Тендерт оролцогч нь тендерийн баталгааг цуцлуулах хүсэлтийг цахим системээр гаргаж болно. Тус хүсэлтийг захиалагч байгууллага зөвшөөрсөн тохиолдолд цахим тендерийн баталгаа гаргагч арилжааны банк эсвэл Засгийн газрын бондоор баталгаа гаргах эрх бүхий байгууллага нь тухайн тендерт оролцогчийн тендерийн баталгааг чөлөөлнө.

4.4. Цахим тендер шалгаруулалтад оролцогч тендерийн баталгааг цаасан хэлбэрээр ирүүлэх шаардлагагүй.

**Тав. Цахим тендерт оролцох хураамж**

5.1. Цахим тендер шалгаруулалтад оролцох этгээд энэхүү журмын 5.2-т заасан хураамжийг арилжааны банкны цахим төлбөрийн картын системээр дамжуулан төлснөөр өөрийн тендерээ илгээх эрхтэй болно.

5.2. Цахим тендер шалгаруулалтад оролцох хураамжийн хэмжээ нь хуулийн 22.2-т заалтад үндэслэсэн байх бөгөөд 50,000.00 /тавин мянга/ төгрөг байна.

5.3. Төлбөрийн үйлчилгээ үзүүлэгч арилжааны банк нь мэргэжлийн байгууллагатай байгуулсан гэрээнд үндэслэн цахим тендерт оролцох боломжоор тендерт оролцогчийг хангана.

**Зургаа. Мэргэжлийн байгууллагын үүрэг**

6.1. Мэргэжлийн байгууллага нь системийн хэрэглэгчийн бүртгэл, систем дэх барааны бүртгэл, портал хуудас, цахим дэлгүүрийн систем, цахим тендер шалгаруулалтын системийг хөтлөн, хэвийн үйл ажиллагааг хариуцна.

6.2. Мэргэжлийн байгууллага нь системийн барааны бүртгэлд барааг бүртгэхдээ аж ахуйн нэгжээс ирүүлсэн хүсэлтэд үндэслэн бүртгэнэ. Шаардлагатай тохиолдолд бараатай танилцаж баталгаажуулна.

6.3. Мэргэжлийн байгууллага нь системийн аюулгүй ажиллагаа, нууцлалыг хангаж ажиллана.

6.4. Мэргэжлийн байгууллага нь цахим тендерийн баталгаа, цахим төлбөрийн үйлчилгээ үзүүлэгч арилжааны банк болон төрийн байгууллагын мэдээллийн систем, Үндэсний тоон гарын үсгийн гэрчилгээжүүлэгч байгууллагатай гэрээ байгуулна.

6.5. Мэргэжлийн байгууллага нь энэхүү журмын 6.4-т заасны дагуу байгуулсан гэрээний хэрэгжилтийг хянаж ажиллана.

6.6. Системтэй холбогдуулан гаргасан аливаа тодруулга, тайлбар, мэдээллээр захиалагч болон тендерт оролцогчийг хангаж ажиллана.

6.7. Мэргэжлийн байгууллага цахим тендер шалгаруулалтыг зохион байгуулах, оролцох тухай сургалтыг тогтмол явуулна.

**Долоо. Цахим тендерт оролцогчийн үүрэг**

7.1. Цахим тендер шалгаруулалтад оролцогч нь системд нэвтрэх эрхийн нууцлалыг хангаж ажиллана.

7.2. Цахим тендер шалгаруулалтад оролцохдоо тендер хүлээж авах эцсийн хугацаанаас өмнө урьдчилан бүртгүүлсэн нэвтрэх эрхийг ашиглан өөрийн тендерээ энэхүү журмын 3.2 дахь хэсэгт заасны дагуу илгээнэ.

7.3. Тендерт оролцогчийн буруутай үйл ажиллагаанаас үүдэн гарах аливаа хариуцлагыг мэргэжлийн байгууллага болон захиалагч хариуцахгүй.

7.4. Тендерт оролцогч нь системд нэвтрэх эрх болон түүний нууц үгийг гээсэн, мартсан тохиолдолд мэргэжлийн байгууллагад дахин хандаж авна.

7.5. Тендерт оролцогч нь энэхүү журмын 4.2-т заасны дагуу тендерийн баталгаа гаргасан арилжааны банкны илгээсэн мэдээллийн үнэн зөв эсэхийг нягтлах, алдаатай мэдээлэл илгээгдсэн тохиолдолд цахим тендер хүлээж авах эцсийн хугацаанаас өмнө залруулна.

**Найм. Захиалагч байгууллагын үүрэг**

8.1. Захиалагч байгууллага нь цахим тендер шалгаруулалтыг энэхүү журамд заасны дагуу зохион байгуулна.

8.2. Захиалагч тендер шалгаруулалтыг зохион байгуулж дууссаны дараа холбогдох баримт, материалыг хуулийн 49.2 дахь хэсэгт заасны дагуу архивлан хадгална.

8.3. Захиалагч энэхүү журмын 8.2-т заасны дагуу холбогдох материалыг архивлахдаа хуулийн 49.2.3, 49.2.5-д заасан материалыг цахим хэлбэр (CD, DVD дээр буулган)-ээр архивлан хадгална.

**Ес. Бусад зүйл**

9.1. Давагдашгүй хүчний шинжтэй нөхцөл байдлын улмаас систем ажиллах боломжгүйгээс шалтгаалан тендерт оролцогч тендерт оролцох боломжгүй болсон тохиолдлоос үүдэн гарах аливаа хариуцлагыг захиалагч хариуцахгүй.

9.2. Энэхүү журмын 9.1-д заасны дагуу систем ажиллах боломжгүй болсон тохиолдолд тендерийн нээлтийг тодорхой хугацаагаар хойшлуулж захиалагч болон санал ирүүлсэн бүх тендерт оролцогчид энэ тухай нэгэн зэрэг мэдэгдэнэ.

-o0o-